El Consell de les Dones d'Alboraia aprofundeix en propostes d'acció per a la millora de la lluita contra les violències masclistes
24 de maig de 2024

L'atenció i protecció de les dones víctimes de violència de gènere és un tema prioritari per a l'Ajuntament d'Alboraia i el Consell de les Dones.

El Consell de les Dones ha volgut conéixer d'una manera més específica les dades numèriques de víctimes de violència masclista, quins recursos d'atenció i protecció són els més utilitzats per aquestes dones, a fi de proposar accions per al seu foment, enfortiment i millora.

Com indica Mábel Redondo, regidora de Participació Ciutadana i Igualtat, “és de vital importància conéixer les dades, la informació sobre aquest tema, per a poder realitzar polítiques més efectives.”

La informació sol·licitada es reflecteix en un informe elaborat per la Unitat d'Igualtat amb les dades oferides per Serveis Socials i Policia Local, les conclusions del qual poden resumir-se en les següents:

\- En 2023 al voltant de 75 dones van ser ateses per Serveis Socials i la Policia Local per casos de violència de gènere.

\- Des de Serveis Socials s'ofereixen serveis i recursos d'atenció i protecció com a atenció psicològica (també per a menors d'edat), assessorament i orientació, derivació a la integradora social o al Centre Dona 24 hores, i l'accés a un equip de referència i coordinació de les incidències amb el Servei Telefònic d'Atenció i Protecció per a víctimes de violència contra les dones (ATENPRO).

\- Els serveis i recursos d'atenció i protecció que s'empren per part de la Policia Local són acompanyaments a seu judicial, recurs telefònic policial especialitzat, realització d'un pla de seguretat personalitzat en el qual s'inclouen mesures d'autoprotecció personal i seguiments periòdic dels casos, oferiment i remissió tant als Serveis Socials municipals com al Centre Dona 24 hores i gestió del transport oferit per la Generalitat Valenciana.

\- Les propostes de millora per part de l'equip de Serveis Socials i de la Policia local estan vinculades a la millora de l'aplicació dels protocols d'atenció, a la reducció de la revictimització de les víctimes, i a la detecció de les necessitats sentides per part de les dones.

\- Malgrat que la mitjana estatal d'edats de les dones que són víctimes de violència de gènere es troba entre els 35 i els 39 anys, a Alboraia es detecta que gran part de les dones ateses estan, o en la franja dels 19 als 25 anys, o dels 60 als 80. “Aquestes dades motiven a indagar què ocorre amb les dones que es troben fora d'eixes franges d'edat i, al mateix temps, ens interpel·len per a continuar implementant accions dirigides a les dones joves i a les majors de 60 anys”, assenyalen des de la Unitat d'Igualtat del consistori. A partir de les dades obtingudes, el Consell de les Dones realitzarà propostes d'acció perquè siguen valorades per l'Ajuntament d'Alboraia.